tartuNLP/wikipedia-smugri-20251201 huggingface dataset:
Anatol Sügis

 
Anatol Sügis (24. veebruar 1934 – 13. veebruar 2022) oli eesti füüsik ja aparaadiehitaja.
Ta lõpetas 1958. aastal "cum laude" Tallinna Polütehnilise Instituudi elektrijaamade, -võrkude ja -süsteemide erialal. 
Pikka aega töötas ta Küberneetika Instituudi füüsika sektoris ning Keemilise ja Bioloogilise Füüsika Instituudis Tallinnas. KBFI-st siirdus Anatol edasi raadiotehase RET konstrueerimisbüroosse ( Tallinna Raadio-Elektroonika Konstrueerimisbüroo), kus ta töötas laserplaadimängija juhtivkonstruktorina.
Koos Eesti Raadio helirežissööri ja elektroonse helitehnika spetsialisti Heino Pedusaarega projekteeris ja valmistas ta avara kõlavärvingupaletiga seitsmeoktaavise ulatusega elektroonse muusikainstrumendi, mis sai nimeks Varioola. Aparaat valmis 1959. aastal. Varioola leidis ulatuslikku kasutamist Eesti Raadio ja Eesti Televisiooni stuudiotes, filmide ja sõnateatri lavastuste saatemuusika tegemisel ning kerge muusika ansamblite poolt.
1962. aastal anti Varioolale Eesti raadionäituse preemia.
Isiklikku.
Anatol Sügisel on kaks tütart. Anatol oli tuntud ka kui tervisliku toitumise printsiipide huviline ja järgija.
Ernest Flagg

Ernest Flagg (6. veebruar 1857 Brooklyn New Yorgi osariik – 17. aprill 1947 New York New Yorgi osariik) oli ameerika arhitekt. Tema projekteeritud ehitised olid uusbarokses "beaux-arts"'i stiilis, ta oli urbanistiliste uuenduste ja arhitektuurilis-sotsiaalse vastutuse pooldaja.
Flagg sündis Brooklynis. Tema isa Jared Bradley Flagg oli preester ja märkimisväärne kunstnik. Ernest lahkus koolist 15-aastaselt, et töötada Wall Streetil kullerina. Pärast mõnda aastat oma isa ja vendadega kinnisvara alal töötamist tegi ta 1880. aastal arhitekt Philip Gengembre Huberti jaoks kaksikelamute korteriplaane.
Ärimees Cornelius Vanderbilt II-le, kellest sai Alice Claypoole Gwynne'iga abielludes Flaggi sugulane, jäi silma tema töö ning sellest tingituna saatis ta tema Pariisi akadeemiasse École des Beaux-Arts arhitektuuri õppima. Seal tutvus Flagg kaunite kunstide esteetiliste printsiipidega. Tema õpingud aastatel 1889–1891 möödusid Vanderbilti valvsa patronaaži all.
1891. aastal suundus Flagg tagasi New Yorki ja alustas arhitektuuri alal tegutsemist, olles tugevasti mõjutatud Prantsusmaal kogutud teadmistest ja struktuurse ratsionalismi ideest. Ta asutas koos John Prentiss Bensoni ja Albert Leverett Brockwayga arhitektuuribüroo Flagg, Benson &amp; Brockway, mis projekteeris New Yorgis St. Luke'i haigla. 1894. aastal asutas ta koos Walter Boughton Chambersiga, kellega tutvus Pariisis, arhitektuuribüroo Flagg &amp; Chambers. Büroo projekteeris Corcorani kunstigalerii.
Tema panus tsoneerimise ja kõrguse regulatsioonidesse oli oluline New Yorgi esimeste vastavasisuliste seaduste puhul, mis hakkasid linnaehituslikult määrama kõrghoonelisuse aspekti. Flagg pooldas tsoneerimisreegleid, mis reguleeriksid hoonete kõrgust ja astmelisust, et võimaldada valguse ja õhu jõudmist maapinnal asuvatele linnatänavatele. Muuhulgas oli ta New Yorgi Beaux-Arts Arhitektide Seltsi president. Ta projekteeris ühe varaseima ja hinnanguliselt kõige kenama täiskõrguses pilvelõhkuja Singer Building. Kõrghoone valmis 1908. aastal, kuid lammutati kuuskümmend aastat hiljem linna moderniseerimise käigus.
Sahha (Jakuutia) Vabariigi rahvakirjanik

Sahha (Jakuutia) Vabariigi rahvakirjanik (varem Jakuudi ANSV rahvakirjanik; jakuudi keeles Саха норуодунай суруйааччыта; vene keeles Народный писатель Республики Саха (Якутия)) on Sahha aunimetus, mida antakse Sahha (Jakuutia) Vabariigi Kirjanike Liidu ja Venemaa Föderatsiooni Kirjanike Liidu liikmetele teenete eest Sahha kirjanduses ja väljapaistvate kirjandusteoste loomisel. Luuletajatele antakse aunimetus Sahha (Jakuutia) Vabariigi rahvaluuletaja.
Tüübel

Tüübel (inglise keeles "wall plug", saksa keeles "Dübel") ehk ankur on kiud- või plastmaterjalist (algul puidust) kinnitusvahend, mis võimaldab kinnitada kruvi poorsesse või haprasse materjali või kohtadesse, mis ei talu kinnitatud objekti kaalu kruvi otsas. Tüübel võimaldab kinnitada kruvi ka betooni sisse.
Ajalugu.
Enne kaubanduslikke tüübleid tehti kinnitused puidust, kuid see nõudis palju aega ja suurt auku ning seina sai ainult teatud koguses puittüübleid panna. Algse tüübli leiutas John Joseph Rawlings aastal 1911 ja turustas neid nime Rawlplug all. Need tüüblid said populaarseks pärast Esimest maailmasõda, tänu millele hoiti ehitustel kokku palju tööaega. Rawlings koos oma vennaga tegi tuhandeid katsetusi, et leida ideaalne materjal tüübli jaoks. Katsetati palju materjale, näiteks klaasi-, puidu- ja kanepikiude, looduslikku ja sünteetilist kautšukit ning tsinki ja pliid. Kõige levinumat tüüpi tüübel on tänapäeval plasttüübel, mille leiutas 1958. aastal sakslane Artur Fischer.
Klassikaline tüübel.
Tänapäeval on plasttüübel üks levinumaid vahendeid esemete seinale kinnitamiseks. Tüübel koosneb kahest poolest, mis lähevad rohkem lahku, kui kruvi tungib vahele. Tüübliribid takistavad tüübli väljatulekut.
Kiu- ja vaigusegud.
Pehmesse seina, kuhu on raske puurida korralikku auku või kus tüübli laienemine võib tekitada pragunemist, kasutatakse kõvendavat või pahtlisegu.
Üks esimesi segusid oli toodetud Rawlplugi poolt, see koosnes valgest asbestikiust ja seda müüdi lahtiselt tinanõus. Kasutaja märgas segu ning lükkas selle tüübliauku. Segu toimis väga hästi, kuid asbesti ohtlikkuse tõttu pole seda enam saadaval. Komplekti kuulusid ka väike tamper ja nael. Teine võimalus on paigaldada seina külge puuvillane riie, mida on eelnevalt immutatud spetsiaalse kipsiseguga. Riie tehti märjaks, mässiti ümber tüübli ja lükati auku, mõne aja möödudes segu kivistus ning oli valmis kasutamiseks. Sellist kombinatsiooni kasutati müüritiste, keraamiliste, puit- ja kipsseinte puhul. Nüüdisaegsed vaikude segud põhinevad polüestervaikudel.
Boxer

Boxer on Saksamaa ja Hollandi päritolu jalaväe lahingumasin, mis on kasutusel 2008. aastast.
Déjà-vu

Déjà-vu [dežav·ü] (prantsuse keeles 'juba nähtud') ehk nähtutunne ehk varem kogetu tunne on elamus, mille puhul tajutakse käesolevat kogemust juba varem kogetuna.
Edinburghi hertsogi auhind

Edinburghi hertsogi auhind on prints Philipi, Edinburghi hertsogi asutatud rohkem kui 140 riiki hõlmav rahvusvaheline noorteprogramm.
Auhinna patrooniks on tema poeg prints Edward, Edinburghi hertsog.
Leedi Windermere'i lehvik

"Leedi Windermere'i lehvik" on Oscar Wilde'i näidend (1892) neljas vaatuses.
Eesti Televisioon tegi 1974. aastal selle näidendi põhjal telelavastuse, mille lavastas Raivo Trass. Mängisid näitlejad Hans Kaldoja, Lembit Ulfsak, Karl Kalkun, Ago Saller, Jüri Karindi, Helle-Reet Helenurm, Ülle Ulla, Helle Pihlak (Meri), Salme Reek jt.
Lucrezia Borgia

Lucrezia Borgia (18. aprill 1480 – 24. juuni 1519) oli Hispaania-Itaalia õukonnadaam. Ta pärines Borgia aadlisuguvõsast.
Ta oli paavst Aleksander VI ja Vannozza Cattanei tütar.
Tema järgi on nimetatud muu hulgas ooper "ooper" ja mitu filmi.
Monreale

Monreale on linn Itaalias Sitsiilia maakonnas Palermo suurlinnapiirkonnas, Monreale valla keskus. Linn paikneb 7 km Palermost loodes Monte Caputo jalamil.
Ajalugu.
Sitsiilia kuningas Guiglielmo II rajas pärast 1172. aastat Monreale kui kloostriasula ning laskis sinna ehitada kindluselaadse hoonekompleks, kus oli katedraal, peapiiskopi palee, kuningapalee ja benediktlaste klooster. Aastal 1183 asutas paavst Lucius III Monreale peapiiskopkonna. Neist ehitistest on säilinud ainult toomkirik ristikäiguga.
Selle kompleksi ümber kujunes keskaegne asula.
Ehitised.
Kuulsaim ehitis on Monreale katedraal.
Ophelia

Ophelia on tegelane Shakespeare'i tragöödias "Hamlet".
Ta on noor taani aadlinaine, Poloniuse tütar, Laertese õde ja Hamleti võimalik naine. Ophelia on üks kahest teose naistegelasest.
Vene NFSV teeneline kunstitegelane

Vene NFSV teeneline kunstitegelane (kuni 1936 Vene SFNV teeneline kunstitegelane; vene keeles Заслуженный деятель искусств РСФСР) oli aunimetus kunsti valdkonnas, mida andis Vene NFSV Ülemnõukogu Presiidium tuntud Vene NFSV artistidele, heliloojatele, lauljatele, lavastajatele, kunstnikele ja teistele kunstitegelastele teenete eest omas valdkonnas. Aunimetus asutati 1931. aastal. 
Vene NFSV teeneline kunstitegelase aunimetusest kõrgemad olid Vene NFSV rahvakunstnik (asutati 1931) ja NSV Liidu rahvakunstnik (1936). Üldreeglina välditi Vene NFSV rahvakunstniku aunimetuse andmist varem kui 5 aastat Vene NFSV teenelise kunstitegelase aunimetuse andmisest.
1992. aasta mais asendati Vene NFSV teeneline kunstitegelase aunimetus Venemaa Föderatsiooni teenelise kunstitegelase aunimetusega.
Sankt Gallen

Sankt Gallen (saksa "St. Gallen", šveitsisaksa "Sanggale", prantsuse "Saint-Gall", itaalia "San Gallo") on omavalitsusega linn Šveitsis, Sankt Galleni kantoni halduskeskus.
Piirkonnas elab umbes 80 000 inimest.
Linn on tekkinud u aastal 720 rajatud Sankt Galleni kloostri ümber, mis on üks UNESCO maailmapärandi nimistusse kantud vaatamisväärsusi. 
Linnas tegutseb Sankt Galleni Ülikool, mis asutati 1898. aastal.
Vicksburg

Vicksburg on linn USA-s Mississippi osariigis, Warreni maakonna keskus.
Elanike arv on 2000. aasta rahvaloenduse järgi umbes 26 000.
Rossa (laulja)

Rossa Roslaina Sri Handayani (sündinud 9. oktoobril 1978 Jaaval) on Indoneesia laulja. Tema esimene album oli "Untuk Sahabatku" (1988). Tema album "Kembali" (2004) sai topeltplaatina staatuse.
Silujan (Kravtsov)

Silujan (kodanikunimega Stefan Kiprijanovitš Kravtsov; 7. juuli 1870 – 5. jaanuaril 1941) oli Belaja Krinitsa metropoliit aastail 1939–1941.
Ta teenis 1905–1920 Odessa kogudust, siis emigreerus Rumeeniasse. Rumeenias teenis ta Chișinău kogudust (esipreester, ikoonikirjutaja). 1935–1939 oli ta Izmaili piiskop (pühitsetud 28. juulil 1935), 25. juunil 1939 valiti Brailas Belaja Krinitsa metropoliidiks ja 9. juulil seati ametisse. Varsti pärast seda jäi ta voodihaigeks. 1940. aastal loovutas Rumeenia Põhja-Bukoviina Nõukogude Liidule, 30. juunil ilmusid punaarmeelased Belaja Krinitsa kloostrisse. 3. augustil 1940 peetud vaimulike koosolekul otsustati metropoliidi aujärg viia Brăilasse, kus ta suri 5. jaanuaril ja maeti 11. jaanuaril 1941.
Meža rajoon

Meža rajoon (vene keeles "Межевской район") on 2. järgu haldusüksus (munitsipaalrajoon) Venemaal Kostroma oblastis, asudes oblasti põhjaosas. Rajooni keskus on Georgijevskoje asula.
Rajoon piirneb põhjas Vologda oblastiga, idas Põštšugi rajooniga, kagus Šarja rajooniga, lõunas Manturovo rajooniga ja läänes Kologrivi rajooniga.
Rajooni pindala on 2178 km². Elanike arv oli 2012. aastal 4287, 2008. aastal 5241 ja 2002. aastal 5851.
Meža rajoonis on 50 asulat, mis kuuluvad nelja külaasunduse koosseisu.
Rajooni tähtsaim jõgi on Meža jõgi.
Wicklow' mäed

Wicklow' mäed (iiri keeles "Sléibhte Chill Mhantáin", inglise keeles "Wicklow Mountains", arhailiselt: "Cualu") on Iirimaa suurim mägiala.
Kagu-Iirimaal Leinsteri provintsis Wicklow' krahvkonnas asuvad Wicklow' mäed ulatuvad üle samanimelise krahvkonna piiride ka naabriks olevasse Dublini, Wexfordi ja Carlow' krahvkonda. Dublini piirkonnas on mäed tuntud kui Dublini mäed (iiri keeles "Sléibhte Bhaile Átha Cliath", inglise keeles "Dublin Mountains").
Piirkonna lääneosas asub Imaali org (iiri keeles "Gleann Uí Mháil", inglise keeles "Glen of Imaal"), mis on saanud nime VII sajandil Leinsterit valitsenud Uí Máili dünastia järgi. Suur osa orust on XX sajandi algusest olnud kasutusel sõjaväe harjutuspolügoonina.
Mäestik on tekkinud Kaledoonia kurrutuse käigus. Kivimite vanus ulatub kambriumist devonini. Mäestik koosneb peamiselt graniidist ning vähemal määral vilkudest-kiltadest ja kvartsiidist.
Imaali oru järgi on saanud nime samanimeline koeratõug.
1991. aastal moodustati Wicklow' mägede piirkonda hõlmav Wicklow' mägede rahvuspark.
Liberty Street

Liberty Street on kõrghoonestatud tänav New Yorgis, mis ulatub kagu-loode suunas üle Lower Manhattani kuni Hudsoni jõeni välja. 
Ajalugu.
Enne Ameerika revolutsiooni tunti tänavat Crown Streeti nime all, mis muudeti 1793. aastal.
Aastatel 1908–1968 asus Liberty ja Broadway tänava nurgal Singer Building. See oli üks esimesi "beaux-arts"'i stiilis pilvelõhkujaid maailmas. Kõrghoone lammutati linna moderniseerimise käigus.
Aastatel 1973–2001 asus Liberty tänava ääres Maailma Kaubanduskeskuse lõunatorn, mis hävines täielikult 11. septembri terrorirünnakutes. Samuti lammutati lähedal asunud varisemisohtlik Deutsche Bank Building.
Illis quorum

Illis quorum (täielikult ladina keeles "Illis quorum meruere labores" – "Neile, kes on selle oma tööga ära teeninud") on Rootsi kuldmedal, mida antakse teenete eest kultuurile, teadusele ja ühiskonnale.
Medali asutas Rootsi kuningas Gustav III 1784. aastal ja seda anti esimest korda 1785. aastal.
Kologriv

Kologriv on linn Venemaal Kostroma oblastis, Kologrivi rajooni keskus. Asub Unža jõe vasakul kaldal, umbes 340 km Kostromast kirdes.
Kologrivi asulat on esmamainitud 17. sajandi alguses, kuid see jäeti hiljem maha ning 1778. aastal sai 40 km kaugusel olnud Kitšino küla linnaõigused ning Kologrivi nime.
Elanike arv oli 2017. aasta alguse andmetel 3032.
Kologrivist oli pärit matemaatik Olga Ladõženskaja.
Linnas asub koduloomuuseum.
Monreale vald

Monreale vald on linnaks nimetav vald Itaalias Sitsiilia maakonnas Palermo suurlinnapiirkonnas. Naabervallad on Alcamo vald (Trapani provints), Altofonte vald, Bisacquino vald, Borgetto vald, Calatafimi Segesta vald (Trapani provints), Camporeale vald, Carini vald, Contessa Entellina vald, Corleone vald, Giardinello vald, Gibellina vald (Trapani provints), Godrano vald, Marineo vald, Montelepre vald, Palermo, Partinico vald, Piana degli Albanesi vald, Poggioreale vald (Trapani provints), Roccamena vald, San Cipirello vald, San Giuseppe Jato vald, Santa Cristina Gela vald ja Torretta vald.
Elanike arv on 82 049.
Valla keskus on Monreale linn, mis paikneb 7 km Palermost loodes.
Monreale vallal on erakordselt suur pindala, valla ala ulatub Monrealest üle 30 km sisemaale. Valla alal on enklaav kus paiknevad San Cipirello vald ja San Giuseppe Jato vald.
Elanikud töötavad peamiselt põllumajanduse, kaubanduse, käsitöö ja turismi alal.
Detroiti Sümfooniaorkester

Detroiti Sümfooniaorkester (inglise keeles Detroit Symphony Orchestra) on USAs Detroitis asuv sümfooniaorkester.
Orkester andis esimese kontserdi 19. detsembril 1887 Detroiti Ooperiteatris.
Viimastel aastatel on orkestri finantsseis (nagu ka Detroiti linnal) olnud halb ja on esinenud orkestrantide streike (nt 2010–2011).
Aastast 2020 on orkestri peadirigent Jader Bignamini, 2008–2018 oli orkestri peadirigent Leonard Slatkin. Aastatel 1990–2005 oli peadirigent Neeme Järvi.
Akadeemiline õiend

Akadeemiline õiend ehk diplomilisa (inglise "Diploma Supplement") on dokument, mis antakse välja koos kõrgharidusdiplomiga. Akadeemilise õiendi funktsioon on lihtsustada kvalifikatsioonide mõistmist ning (rahvusvahelist) tunnustamist. Akadeemiline õiend diplomita ei ole iseseisev kõrgharidust tõendav dokument. 
Euroopa Komisjon, Euroopa Nõukogu ja UNESCO/CEPES on kokku leppinud akadeemilise õiendi ühtsed standardid, mille kohaselt akadeemiline õiend peab sisaldama teavet kaheksa järgmise punkti kohta:
Kõigis Bologna protsessis osalevates riikides kõrgkooli lõpetanutel on õigus saada akadeemiline õiend automaatselt, tasuta ja ühes peamistest Euroopa keelest.
I. Pavlovi nimeline Peterburi Riiklik Meditsiiniülikool

I. Pavlovi nimeline Peterburi Riiklik Meditsiiniülikool (vene keeles Первый Санкт-Петербургский государственный медицинский университет имени академика И. П. Павлова; varasema nimega I. Pavlovi nimeline I Leningradi Meditsiiniinstituut) on Venemaal Peterburis tegutsev meditsiiniülikool. Ülikool on nimetatud vene füsioloogi Ivan Pavlovi järgi.
Ülikool asutati 1897 Naiste Meditsiiniinstituudina (vene keeles Женский медицинский институт). Tollal oli see Venemaa ja ühtlasi Euroopa esimene õppeasutus, kus naised said omandada kõrgema meditsiinihariduse. Noormehi hakati ülikooli võtma alates 1916.
Enne 1994 tegutses õppeasutus instituudina ja seejärel see korraldati ümber ülikooliks.
Yulimar Rojas

Yulimar Rojas Rodríguez (sündinud 21. oktoobril 1995 Caracases) on Venezuela kergejõustiklane, kelle põhialaks on kolmikhüpe.
Enne kolmikhüppele keskendumist võistles ta ka kõrgushüppes ja kaugushüppes ning võitis neil aladel medaleid paljudel Lõuna-Ameerika võistlustel. Alates 2016. aastast on ta keskendunud peamiselt ainult kolmikhüppele.
Tema esimesteks suuremateks täiskasvanute võistlusteks olid 2016. aasta sisemaailmameistrivõistlused Portlandis, kus ta võitis kolmikhüppes kuldmedali tulemusega 14.44.
2016. aasta suveolümpiamängudel Rio de Janeiros võitis ta Caterine Ibargüeni järel tulemusega 14.98 hõbemedali.
2017. aasta maailmameistrivõistlustel Londonis tuli ta kolmikhüppes maailmameistriks, võites kuldmedali Ibargüeni ees kahe sentimeetriga tulemusega 14.91.
2018. aasta sisemaailmameistrivõistlustel Birminghamis tuli ta teist korda sisemaailmameistriks, võites 14.63-ga kuldmedali.
2019. aastal tuli Dohas teist korda maailmameistriks, hüpates 15.37. Kuu aega enne maailmameistrivõistlusi oli ta Andújaris püstitanud uue Lõuna-Ameerika rekordi 15.41.
21. veebruaril 2020 püsititas ta Madridis uue sisemaailmarekordi 15.43.
2020. aasta suveolümpiamängudel Tōkyōs tuli ta olümpiavõitjaks uue maailmarekordiga 15.67.
2022. aastal tuli Rojas sisemaailmameistriks maailmarekordiga 15.74.
2020. aastal valis Rahvusvaheline Kergejõustikuliit Rojase aasta naiskergejõustiklaseks.
Helmes (ettevõte)

Helmes on rahvusvaheline tarkvaraettevõte. Helmes on arenduse ja innovatsiooni partner paljudele ettevõtetele, ülemaailmsetele organisatsioonidele ja riikidele Euroopas. 
Helmes on pakkunud tarkvara arendusteenust enam kui 500 organisatsioonile. Ettevõtte 1400 töötajat teenindavad kliente kontoritest 14 asukohas. Helmesel on kontorid mitmes linnas Euroopas, aga ka Indias, Aafrikas ja Ameerikas. 
Helmes on ka üks oluisemaid e-Eesti süsteemide loojaid. Üle 30% Eesti digitaalsetest edulugudest on Helmese loodud. Tuntumateks näiteks digiretsept ja e-valimised.
Sotsiaalne vastutus.
Koostöös vähihaigete toetusfondiga Kingitud Elu töötab Helmes välja tarkvaralahenduse, mis muudab nende töö tõhusamaks, võimaldades rohkematel inimestel saada vajalikku ravi. 
Ettevõtte peab prioriteediks oma keskkonnajalajälje vähendamist ja panustatakse regulaarselt keskkonnaalastele tegevustele ja koostööle heategevusorganisatsioonidega. 
Vastutustundlik tarkvara.
Helmes jälgib säästva tarkvaraarenduse ja andmetöötluse põhimõtteid, et vähendada energiatarbimist ja digitaalset prügi. Helmes Way meetod keskendub tõhusale arengule optimeeritud disaini, funktsionaalsuse, andmestruktuuride, energiatarbimise ja riistvara kaudu. 
Viited.
https://www.helmes.com/
https://www.helmes.com/sustainable-software-engineering/
https://www.helmes.com/nearshore-software-development-team/
https://www.helmes.com/green-software-sustainability/
Abdulhamit Gül

Abdulhamit Gül (sündinud 12. märtsil 1977 Nizipis) on Türgi poliitik, ta on Õigluse ja Arengu Partei liige. Ta on aastatel 2015–2017 Õigluse ja Arengu Partei peasekretär. 19. juulist 2017 kuni 29. jaanuarini 2022 oli ta Türgi justiitsminister.
Ta sündis aastal 1977 Nizipis Gaziantepis töölisperekonnas. Ta sai kõrghariduse Ankara ülikoolist.
2015. aasta Türgi parlamendivalimiste ajal valiti ta Türgi Suure Rahvuskogu liikmeks. 13. septembrist 2015 kuni 20. juulini 2017 oli ta Õigluse ja Arengu Partei peasekretär.
19. juulist 2017 on ta Türgi justiitsminister.
Isiklikku.
Ta on abielus ja tal on kolm last.
Tervetaktipaus

Tervetaktipaus (saksa keeles "Ganztaktpause") on muusikas paus, mis vältab ühe takti.
Tervetaktipausi märk langeb kokku tervepausi märgiga.
Põštšugi rajoon

Põštšugi rajoon (vene keeles "Пыщугский район") on 2. järgu haldusüksus (munitsipaalrajoon) Venemaal Kostroma oblastis, asudes oblasti kirdeosas. Rajooni keskus on Põštšugi asula.
Rajoon piirneb põhjas Vologda oblastiga, idas Pavino rajooniga, kagus Vohma rajooniga, lõunas Šarja rajooniga ja läänes Meža rajooniga.
Rajooni pindala on 1930 km². Elanike arv oli 2012. aastal 5051, 2008. aastal 5585 ja 2002. aastal 6176.
Põštšugi rajoonis on 44 asulat, mis kuuluvad nelja külaasunduse koosseisu.
Rajooni tähtsaim jõgi on Vetluga jõgi.
Pavino rajoon

Pavino rajoon (vene keeles "Павинский район") on 2. järgu haldusüksus (rajoon) ja omavalitsusüksus (munitsipaalrajoon) Venemaal Kostroma oblasti kirdeosas. Rajooni keskus on Pavino küla.
Rajoon piirneb põhjas Vologda oblastiga, idas Vohma rajooniga ja läänes Põštšugi rajooniga.
Rajooni pindala on 1600 km². Elanike arv oli 2012. aastal 4916, 2008. aastal 5572 ja 2002. aastal 6217.
Pavino rajoonis on 100 asulat, mis kuuluvad nelja külaasunduse koosseisu.
Rajooni tähtsaim jõgi on Votš.
Imaali org

Imaali org (iiri keeles "Gleann Uí Mháil", inglise keeles "Glen of Imaal"; hääldus [(/ˈɪmɑːl/] või [/ˈiːmɑːl/]) on org ("glen") Kagu-Iirimaal Leinsteri provintsis Wicklow' krahvkonnas, Wicklow' mägede lääneosas.
Oru järgi on saanud nime samanimeline koeratõug.
Venemaa Föderatsiooni teeneline kunstitegelane

Venemaa Föderatsiooni teeneline kunstitegelane (vene keeles Заслуженный деятель искусств Российской Федерации) on riiklik aunimetus kunsti valdkonnas, mida antakse Venemaa Föderatsiooni presidendi seadlusega kõrge professionaalse tasemega Venemaa arhitektidele, ballettmeistritele, disaineritele, dramaturgidele, kunstiteadlastele, heliloojatele, lavastajatele, koormeistritele, kunstnikele, loominguliste töökodade töötajatele ja teistele kunstitegelastele teenete eest oma valdkonnas. Aunimetusega kaasneb rinnamärk.
Aunimetus vahetas välja 1992. aastani kehtinud Vene NFSV teenelise kunstitegelase aunimetuse. 
Venemaa Föderatsiooni teenelise kunstitegelase aunimetusest kõrgem aunimetus on Venemaa Föderatsiooni rahvakunstnik (vahetas välja 1992. aastal seni kehtinud Vene NFSV rahvakunstniku aunimetuse).
Aunimetuse saajaid.
Aunimetuse on saanud ka ooperilaulja Ljubov Kazarnovskaja.
Erik (Taani noor kuningas)

Erik (umbes 1307 – 1331 või 1332) oli Taani kuningas aastail 1321–1326 ja 1329. aastast kuni surmani.
Tema vanemad olid Christoffer II ja Pommeri Eufemia.
Ta valiti koos isaga Taani kuningaks 1321. aastal ja krooniti 15. augustil 1324. Ta oli vangis Holstein-Rendsburgi krahvi Gerhard III käes 1325–1330, siis vabanes ja abiellus Gerhardi õe Elisabethiga. Abielu tühistati järgmisel aastal. 
30. novembril 1331 sai ta lahingus Gerhardi vastu lüüa ja põgenes Kieli, kus suri hiljemalt järgmise aasta algul.
Old Sarumi valimisringkond

Old Sarumi valimisringkond oli Inglismaa, Suurbritannia ja Ühendatud Kuningriigi parlamendi alamkoja valimisringkond aastail 1295–1832.
Old Sarum oli keskaegne linn, katedraali ja kuningliku lossi asukoht. Pärast piiskopi ümberasumist Salisburysse 1225. aastal jäeti linn maha ja lammutati. Hiljemalt alates 17. sajandist puudus Old Sarumis püsielanikkond, kuid valimisringkond säilitas õiguse valida kaks parlamendi liiget. Old Sarum oli pikka aega Pittide taskuringkond, teiste hulgas valiti sealt William Pitt vanem, kes oli peaminister aastail 1766–1768. Viimased Old Sarumist valitud parlamendiliikmed olid vennad James Alexander ja Josias du Pré Alexander, kes olid ringkonna ostnud 1820. aastal oma sugulaselt, Caledoni krahvilt Du Pré Alexanderilt. Valimistel osales 11 ümbruskonna maaomanikku, valimised toimusid vabas õhus tamme all.
1832. aasta parlamendireformi tagajärjel valimisringkond kaotati ja ühendati Wiltoni valimisringkonnaga.
Edu (ajaleht, 1906)

Edu : "Kõige Eesti awalik keelekandja"" oli huumori ja satiiri ajaleht, mis ilmus 1906. aastal Tallinnas. Toimetajaks oli Juhan Lilienbach. 
Tsensuuri tõttu ilmusid Juhan Lilienbachi pilkelehed erinevate nimedega: Ajakohane Naljaleht (1906), Nooled (1906), Edu, Pilkeleht (1906), Reinuwader (1906), Kolerakülvaja (1907), Sügise (1907), Vali Tali (1908), mis kõik olid lugejate hulgas väga populaarsed tänu oma päevakajalisele satiirile. 
Ilmus vaid 1 number, kaasas oli ka neljaleheline laululeht. 
Ajalehte trükiti Tallinnas Mihkel Schifferi trükikojas 3000 eksemplari.
Vohma rajoon

Vohma rajoon (vene keeles "Вохомский район") on 2. järgu haldusüksus (rajoon) ja omavalitsusüksus (munitsipaalrajoon) Venemaal Kostroma oblasti kirdeosas. Rajooni keskus on Vohma alevik.
Rajoon piirneb põhjas Vologda oblastiga, kirdes Kirovi oblastiga, idas Oktjabrski rajooniga, kagus Ponazõrevo rajooniga, lõunas Šarja rajooniga, edelas Põštšugi rajooniga ja läänes Pavino rajooniga.
Rajooni pindala on 3400 km². Elanike arv oli 2012. aastal 9754, 2008. aastal 11 382 ja 2002. aastal 13 444.
Vohma rajoonis on 164 asulat, mis kuuluvad kuue külaasunduse koosseisu.
Rajooni tähtsaim jõgi on Vohma jõgi.
Gattoni valimisringkond

Gattoni valimisringkond oli Inglismaa, Suurbritannia ja Ühendatud Kuningriigi parlamendi valimisringkond aastail 1450–1832.
Valimisringkond asus Gatton Parki mõisa maa-alal ning kandidaatide ülesseadmine ja valimine sõltus täielikult mõisa omanikust. Henry VIII valitsusajal nimetas Roger Copley end Gattoni kodanikuks ja ainsaks elanikuks. Copleydel ei lastud valimisi mõjutada aastail 1584–1621, kuna nad olid katoliiklased. 1750. aastail oli üks ringkonnast valitud parlamendiliige Gattoni mõisnik James Colebrooke ja teine reverend John Tattersall, Upper Gattoni mõisnik. 1774. aastal omandas mõlemad mõisad William Maine.
24. jaanuaril 1803 toimusid Gattonis kahe kandidaadiga valimised. Eelmisel aastal olid parlamenti valitud mõisnik Mark Wood ja tema naisevend James Dashwood, kuid varsti pärast valimisi Dashwood loovutas oma koha Philip Dundas'le. Ootamatult seadis advokaat Joseph Clayton Jennings üles oma kandidatuuri ja tõi valimistele ühe teda pooldava valija. Seejärel toodi valimistele ka üks Dundas'd pooldav valija, seega oli kumbki kandidaat saanud ühe hääle. Häältelugeja Dashwood tühistas Jenningsile antud hääle, mille tagajärjel Philip Dundas võitis valimised ühehäälselt.
1832. aastal valimisringkond kaotati ja liideti East Surrey valimisringkonnaga.
Esitus

Esitus on sündmus, mille käigus isik (esitaja või esitajate rühm) teeb teose teisele isikule (publikule) kuuldavaks, nähtavaks või muul moel tajutavaks. Esitus on teos.
Tihti eelnevad esitusele proovid ja pärast esitust väljendab publik oma tänu aplausiga. 
Mõningatel juhtudel võib esitaja ja publiku vaheline eraldusjoon puududa, nagu näiteks nn "osalusteatris" ("participatory theatre"), milles publiku liikmed kaasatakse esitusse.
Esitus võib toimuda spetsiaalses ruumis, nagu näiteks teatris või kontserdisaalis, või ebatraditsioonilises kohas, nagu näiteks tänaval, raudteejaamas või kellegi eluruumis.
Lavateose esitust nimetatakse tavaliselt etenduseks ning heliteose esitust nimetatakse tavaliselt kontserdiks.
Suhhoi Su-15

Suhhoi Su-15 (vene keeles Су-15; NATO koodnimi Flagon) on Nõukogude Liidus Suhhoi konstrueerimisbüroos projekteeritud ühekohaline ülehelikiiruseline hävituslennuk.
Lennuk on iseloomuliku topeltdeltatiivaga (noolsus 55/45°) ja kahe keres kõrvuti paikneva turboreaktiivmootoriga Tumanski R-13-300, iga mootor tõukejõuga 40,2 kN ning järelpõlemisel 70,0 kN.
Relvastus.
2 x 23 mm statsionaarset automaatkahurit, kuuele tiivaalusele kinnitussõlmele saab paigutada kuni 1500 kg pomme, rakette ja konteinereid.
Poola Sõjarist

Poola Sõjarist (poola keeles "Krzyż Walecznych") on sõjateenete eest antav Poola riiklik autasu. Autasu antakse välja ainult sõja ajal või vahetult pärast sõda. Autasul on üks liik.
Autasu asutati 11. augustil 1920.
Autasu on antud umbes 40 000 inimesele.
Raimo Tann

 
Raimo Tann (sündinud Läänemaal 22. mail 1954) on eesti omavalitsustegelane. 
Viimsis elab ta 1960. aastast, on seal koolis käinud ja töötanud S. M. Kirovi nimelises näidiskalurikolhoosis elektriku ja sidetehnikuna. 
2004. aastal rajas ta oma ettevõtte, mis tegeleb side-, elektri-, valve- ja arvutitöödega.
Tegevus poliitikuna.
Viimsi vallavolikogusse valiti Raimo Tann 2005. aastal, kui ta kandideeris Viimsi Ettevõtjate Liidu nimekirjas ja kogus 72 häält. 
2009. aastal toimunud valimistel kandideeris ta samuti Viimsi Ettevõtjate Liidu nimekirjas ja kogus 134 häält. 
2013. aastal kandideeris ta Sotsiaaldemokraatliku Erakonna nimekirjas ja sai 131 häält. Sotsiaaldemokraatliku Erakonna liikmeks astus ta 7. novembril 2013. Raimo Tann teatas ka 3. augustil 2017, et kandideerib sügisel toimuvatel kohaliku omavalitsuse volikogu valimistel Sotsiaaldemokraatliku Erakonna nimekirjas.
Tegevus külavanemana.
9. juunist 2009 sai ta Lubja külavanemaks. Tema südameasjaks on muuta Lubja klindiastang (tuntud ka kui Lubjamägi) turismimagnetiks. Raimo Tanni eestvedamisel on Viimsisse rajatud kelgu- ja suusamägi. Ta ka Viimsi Lumepark OÜ juhatuse liige. Raimo Tann on eest vedanud Karulaugu terviseraja ja Põhja konna muinasjutuallee rajamist.
Raimo Tann on ka Põhja-Harju Koostöökogu juhatuse liige.
Ta on seisnud hea selle eest, et Viimsisse ehitati Põhjakonna trepp – kõrgeima kõrguste vahega trepp Eestis, mis ühendab klindiastangul asuvaid Lubja ja Pärnamäe küla Haabneeme keskusega, vähendades seega elanike jalavaeva kahelt kilomeetrilt poole kilomeetrini.
Juba 2009. aastal kirjutas Raimo Tann Viimsi Teatajas ja 2012. aastal Delfis, et valda on vaja rajada kultuurikeskus. Arhitektid on teinud Viimsi kaunite kunstide koolile, millest on plaanis kujundada kogukonna kooskäimiskoht, renoveerimisprojekti.
Külaaktivistina aitab ta realiseerida kohalike noorte ideed rajada Viimsisse kettagolfipark ja kogub selleks toetust nii eraisikutelt kui ka ettevõtjatelt.
Tegevus staadionivalvurina.
29. juulil 2015 tekitati talle töökoht Viimsi staadioni haldurina.
"Siis nad saidki nii-öelda selle koalitsiooni tsementeerimiseks teha selliseid töölepinguid, nagu nüüd on välja tulnud Raimo Tanni puhul, et lihtne staadioni projektijuht, kes isegi ei tegele mingisuguse arendustegevusega, vaid lihtsalt on objekti dispetšer, saab kuus 3000 eurot," Ivo Rull.
Isiklikku.
Raimo Tann on abielus Merle Tanniga. Neil on neli last.
Poola Taassünni orden

Poola Taassünni orden (poola keeles "Order Odrodzenia Polski" või "Polonia Restituta") on tsiviil- ja sõjateenete eest antav Poola autasu (orden). Ordenit antakse silmapaistvate saavutuste eest hariduse, teaduse, spordi, kultuuri, kunsti, majanduse, riigikaitse, sotsiaalsete tegevuste, tervise ja heade suhete arendamise eest teiste riikidega. 
Autasul on viis klassi, seda antakse nii poolakatele kui ka välismaalastele. 
Autasu asutati 4. veebruaril 1921.
Kumla

 
Kumla on tiheasustusega paikkond Kesk-Rootsis Örebro läänis Kumla vallas; ühtlasi selle valla keskus. Kumla asub lääni keskusest (Örebro) 15 km lõunas.
1965. aastal avati Kumlas Kumlaanstalten, mis on suurim Rootsi vangla. Vanglas on üle 257 vangi.
Kumlas on sündinud üks Rootsi tuntumaid kriminaalromaanide autoreid Håkan Nesser, kes mitmes oma romaanis on üheks tegevuskohaks võtnud Kumla.
Linnas on ka rootsieestlaste kogukond, sh tegutseb Kumla kogudus.
Sahha (Jakuutia) Vabariigi rahvakunstnik (kujutav kunst)

Sahha (Jakuutia) Vabariigi rahvakunstnik (varem Jakuudi ANSV rahvakunstnik; jakuudi keeles Саха норуодунай худуоһунньуга; vene keeles Народный художник Республики Саха (Якутия)) on Sahha aunimetus, mida antakse Sahha (Jakuutia) Vabariigi Kunstnike Liidu ja Venemaa Föderatsiooni Kunstnike Liidu liikmetele teenete eest kujutava kunsti valdkonnas ja väljapaistvate kunstiteoste loomisel.
Sahha rahvakunstniku aunimetust ei anta kandidaadile enne viie aasta möödumist teenelise kunstniku või teenelise kunstitegelase aunimetuse andmisest.
Kiskőrös

Kiskőrös on linn Lõuna-Ungaris Bács-Kiskuni komitaadis, Kiskőrösi kreisi halduskeskus.
Linnas elas 2005. aastal 15 131 elanikku.
Linnas sündis ungari luuletaja Sándor Petőfi ja seal asub tema muuseum (Sándor Petőfi muuseum). Muuseumi aias on Petőfi tõlkijatele pühendatud skulptuuride park, kus muu hulgas on ka Ellen Niidu pronksbüst (skulptor Erna Viitol, avati 2009).
EuroVelo

EuroVelo on üleeuroopaline jalgrattateede võrgustik. EuroVelot hakati projekteerima Euroopa Jalgratturite Föderatsiooni (inglise keeles European Cyclists' Federation) eestvõttel. Võrgustik koosneb 14 jalgrattamarsruudist, mis kulgevad üle Euroopa. Marsruutide kogupikkuseks kavandatakse 70 000 km, millest valmis on üle 20 000 km.
Władysław Pytlasiński

Władysław Pytlasiński (26. juuli 1863 Varssavi – 10. november 1933 Varssavi) oli Poola maadleja ja maadlustreener. Teda on nimetatud Poola maadluse isaks. Ta võitis ühe korra (1900) maailmameistrivõistlused maadluses.
Maadlejakarjääri lõpetas ta 1904, misjärel hakkas maadlustreeneriks ja Poola spordielu organisaatoriks. 1922 oli ta Poola Kergejõustikuliidu üks asutajaid.
Aastast 1957 korraldatakse tema auks rahvusvahelist maadlusvõistlust Wladyslaw Pytlasinski Cup.
Sahha (Jakuutia) Vabariigi rahvakunstnik

Sahha (Jakuutia) Vabariigi rahvakunstnik (varem Jakuudi ANSV rahvakunstnik; jakuudi keeles Саха Өрөспүүбүлүкэтин норуодунай артыыһа; vene keeles Народный артист Республики Саха (Якутия)) on Sahha aunimetus, mida antakse kunstitegelastele, kes on andnud olulise panuse teatri, muusika, estraadi, filmi, televisiooni ja raadio arengusse.
Sahha rahvakunstniku aunimetust ei anta kandidaadile enne viie aasta möödumist teenelise kunstniku või teenelise kunstitegelase aunimetuse andmisest.
Sahha rahvakunstnikke.
Aunimetuse on saanud ka teatrilavastaja Spiridon Grigorjev, estraadilaulja Marfa Kolessova-Rastorgujeva ja balletitantsija Gulnara Dulova.
Oktjabrski rajoon (Kostroma oblast)

Oktjabrski rajoon (vene keeles "Октябрьский район") on 2. järgu haldusüksus (rajoon) ja omavalitsusüksus (munitsipaalrajoon) Venemaal Kostroma oblasti kirdeosas. Rajooni keskus on Bogovarovo küla.
Rajoon piirneb idas Kirovi oblastiga, lõunas Ponazõrevo rajooniga ja läänes Vohma rajooniga.
Rajooni pindala on 1862 km². Elanike arv oli 2012. aastal 4713, 2008. aastal 5556 ja 2002. aastal 6289.
Oktjabrski rajoonis on 101 asulat, mis kuuluvad nelja külaasunduse koosseisu.
Rajooni loodeosas voolab Irdomi jõgi.
Sauga raamatukogu

Sauga raamatukogu on Tori Valla Raamatukogu haruraamatukogu, mis asub Pärnu maakonnas Tori vallas Sauga alevikus aadressil Põõsalinnu 2, 85008.
Raamatukoguhoidja: Anne Koppel.
Ajalugu.
Esimesed kirjalikud ülestähendused Sauga raamatukogu tegevusest pärinevad aastast 1946. Raamatukogu alustas Sauga koolimajas 7,5m2 suuruses toas 858 raamatuga. 
1975. aasta algusest tegutses raamatukogu Sauga alevikus, esialgu sovhoosi elumaja kahetoalises, seejärel kolmetoalises korteris. Uus ajajärk algas Sauga raamatukogu jaoks 1994. aastal, kui saadi ruumid Sauga (praeguses Jänesselja) lasteaias. 
2004. aastal sai raamatukogu arvutid ning alustati elektroonilise laenutamisega. 2005. aastast asus raamatukogu endises saun-pesumajas, kus lugejate kasutada oli kokku 122 avarat ja valgusküllast ruutmeetrit ja naabriks Sauga avatud noortekeskus.
2009. aastal hakati raamatukogu ja noortekeskuse hoonet Euroopa Liidu Regionaalarengu Fondi toel renoveerima, mistõttu töötas raamatukogu paar aastat kitsastes tingimustes Jänesselja lasteaia logopeedi ruumides. 2011. aasta kevadel avas raamatukogu uksed taas endises asupaigas. Noortekeskuse moodne hoone võeti ühtlasi kasutusele kultuurikeskusena.
Raamatukogu töötajad.
1946-2019
Fabio Rovazzi

Fabio Rovazzi (kodanikunimi Fabio Piccolrovazzi; sündinud 8. jaanuaril 1994 Itaalias Milanos) on itaalia räppar, koomik, näitleja, filmirežissöör ja saatejuht.
Helmes

Helmes on ehte osana või tekstiilide kaunistamiseks kasutatav väike ese, mille kuju (sageli ümarjas) ja kasutatud materjal (nt kivi, luu, pärlmutter, klaas) võivad olla mitmesugused. Helmesse on tehtud läbiv auk, et seda saaks lükkida näiteks traadile vms, saades nõnda näiteks kaelakee.
Materjal.
Helmeid tehakse paljudest eri materjalidest. Vanimad teadaolevad helmed on eranditult tehtud looduslikust materjalist, millele on antud soovitud kuju ja millesse on puuritud auk. Tänapäeval on levinuimad materjalid helmeste tööstuslikus tootmises plastik, puit, klaas, metall ja kivi.
Looduslikud materjalid.
Helmeid tehakse ka tänapäeval nii orgaanilist (taimse või loomse päritoluga) kui ka anorgaanilist päritolu (mineraalid) looduslikest materjalidest. Orgaaniliste materjalide hulka loetakse luu ja vandel, korall, sarv, seemned, puit, merikarp ja pärlmutter. Looduslikud pärlid on olnud läbi ajaloo kõrgeimalt hinnatud loodusliku päritoluga helmed nende harulduse tõttu, kuid tänapäeval on nad märksa tavalisemad pärlite kasvandustes tootmise tõttu. Merevaik ja gagaat on samuti orgaanilise päritoluga helmematerjalid, kuigi tekkinud orgaanilise ainese fossiliseerumise käigus.
Looduslikud anorgaanilised materjalid on eelkõige mineraalid tõelistest vääriskividest kuni eri värvi ja tekstuuriga kivideni, samuti vääris- ja muud metallid.
Kunstmaterjalid.
Vanimad kunstmaterjalidest helmed on keraamilised, valmistatud kas põletatud savist, keraamilisest massist (egiptuse pasta) või klaasist. Ehedana loodusest leiduvast metallist (kuld, hõbe) helmeste kõrval valmistati suhteliselt varakult helmeid ka eri metallide sulamitest (elektron, pronks, messing), kuid eriti viimased olid kergemini oksüdeeruvad ning neid on muististest leitud vähem.
Ponazõrevo rajoon

Ponazõrevo rajoon (vene keeles "Поназыревский район") on 2. järgu haldusüksus (rajoon) ja omavalitsusüksus (munitsipaalrajoon) Venemaal Kostroma oblasti kirdeosas. Rajooni keskus on Ponazõrevo alev.
Rajoon piirneb põhjas Vohma rajooniga, kirdes Oktjabrski rajooniga, idas Kirovi oblastiga, lõunas Nižni Novgorodi oblastiga ja läänes Šarja rajooniga.
Rajooni pindala on 2080 km². Elanike arv oli 2012. aastal 8183, 2008. aastal 8903 ja 2002. aastal 10 496.
Ponazõrevo rajoonis on 128 asulat, mis kuuluvad ühe linnaasunduse (Ponazõrevo linnaasundus) ja kolme külaasunduse koosseisu.
Rajooni tähtsamad jõed on Neja ja Bolšaja Šanga.
Joosep Saar

Joosep Siegfried Saar (12. /25. märts 1837 Laiuse kihelkond, Tartumaa – 11/24. jaanuar 1910 Võsu) oli Jõhvi Mihkli koguduse organist ja köster ning viiulimeister, Jõhvi kihelkonnakooli juhataja aastatel 1860–1883 ja koorijuht.
Ta juhatas esimest kihelkondadevahelist laulupidu Eesti aladel, mis toimus Jõhvis 1865. aastal (Jõhvi laulupidu).
Kösem Sultan

Kösem Sultaana (tuntud ka Mahpeiker Sultaana; osmantürgi keeles: كوسم سلطان; umbes 1589 – 2. september 1651) oli sultan Ahmed I naine ja Murad IV ja Ibrahimi ema.
Ta arvatakse olevat Kreeka päritolu. Ta oli Tínose saare preestri tütar, kelle neiupõlvenimi oli Anastasia, kuid need väited ei pruugi olla usaldusväärsed. Bosnia kuberner ostis ta orjana, mille järel saadeti ta 15-aastaselt Ahmed I haaremisse. Pärast tema pöördumist islamisse muutis ta oma nime Mahpeykeriks, mis tähendab "ilusat". Hiljem muutis sultan Ahmed tema nime Kösemiks.
Imaali oru terjer

Imaali oru terjer (iiri keeles "Brocaire Uí Mháil"; inglise keeles "Glen of Imaal Terrier") on Iirimaalt pärinev koeratõug. Tõug on saanud nime Wicklow' mägede lääneosas asuva Imaali oru järgi.
Koer "on iseloomult rõõmsameelne, tarmukas, vastupidav, energiline, temperamentne, aktiivne ja väga tööhimuline. Ta on terjeritest rahulikem. Ta armastab väga oma perekonda ja eriti lapsi."
Šarja rajoon

Šarja rajoon (vene keeles "Шарьинский район") on 2. järgu haldusüksus (munitsipaalrajoon) Venemaal Kostroma oblastis, asudes oblasti idaosas. Rajooni keskus on Šarja linn (mis rajooni ei kuulu).
Rajoon piirneb põhjas Ponazõrevo rajooniga, kirdes Vohma rajooniga, idas Ponazõrevo rajooniga, lõunas Ivanovo oblastiga, läänes Manturovo rajooniga ja loodes Meža rajooniga.
Rajooni pindala on 4070 km². Elanike arv oli 2012. aastal 10 090, 2008. aastal 11 390 ja 2002. aastal 12 851.
Šarja rajoonis on 179 asulat, mis kuuluvad kümne külaasunduse koosseisu.
Rajooni tähtsamad jõed on Vetluga jõgi, Bolšaja Šanga ja Neja.
Uelsi terjer

Uelsi terjer ehk Walesi terjer on Suurbritanniast Walesist pärinev koeratõug.
Need koerad "on iseloomult intelligentsed, kergesti koolitatavad, elavad ja aktiivsed, julged ja töökad. Sobivad hästi perekoeraks, sest saavad lastega suurepäraselt läbi, samuti teiste koertega."
D. Mendelejevi nimeline Ülevenemaaline Metroloogia Instituut

D. Mendelejevi nimeline Ülevenemaaline Metroloogia Instituut (vene keeles Всероссийский НИИ метрологии имени Д. И. Менделеева, lühendatult ВНИИМ) on Venemaal Peterburis asuv metroloogiaga tegelev instituut. Instituudis hoitakse Venemaa riigietalone. Instituut on nimetatud vene keemiku Dmitri Mendelejevi järgi.
Instituut asutati 1842.
Nõukogude ajal kandis nime D. Mendelejevi nimeline Üleliiduline Metroloogia Teadusliku Uurimise Instituut.
Jõhvi Saksa sõjaväekalmistu

Jõhvi Saksa sõjaväekalmistu on kalmistu Jõhvi kihelkonnas Virumaal, tänapäevase haldusjaotuse järgi Jõhvi linnas Jõhvi vallas Ida-Viru maakonnas.
Kalmistu asub Rakvere ja Kalmistu tänava ristis, peasissekäiguga Kalmistu tänavalt. Loodesse üle Kalmistu tänava jääb Jõhvi kalmistu. Kalmistu pindala on 1,12 ha.
Kalmistu ei ole muinsuskaitse all, kuid see jääb Jõhvi kalmistul olevate mälestiste (Jõhvi kalmistu kabel ja Jõhvi II maailmasõja matmispaik) suurde kaitsevööndisse, mis katab nii mälestised, Jõhvi kalmistu, Jõhvi Saksa sõjaväekalmistu kui ka Jõhvi mõisa tuuliku.
Ajalugu.
Kalmistu pärineb 1944. aastast ning sinna maeti Teises maailmasõjas Kirde-Eesti lahingutes Saksamaa poolel hukkunuid.
Kalmistu korrastati ja taaspühitseti 2001. aastal.
Murunitjad

Murunitjad on üks Lääne-Austraalia põlisasukate hõim.
Aimar Ventsel

Aimar Ventsel (sündinud 20. septembril 1970) on eesti etnoloog ja sotsiaalantropoloog.
Tema peamised uurimisvaldkonnad on eestlaste ja teiste rahvaste folkloor, selle narratiivsed aspektid; kultuuride dialoog Arktikas (eluviis, maailmapilt, mentaliteet, stereotüübid), subkultuurid ning jakuudi nüüdismuusika.
Ta on pidanud loenguid antropoloogiast (sotsiaalne ja kultuuriline identiteet) ning "punk rock"ist (stiil, subkultuur, kultuur).
Haridus ja töökäik.
Ta on lõpetanud 1988. aastal Tallinna 37. Keskkooli ja 1993. aastal Tartu Ülikooli filosoofiateaduskonna ajaloo ja etnoloogia erialal. Seejärel on ta õppinud Saksamaal. Ta lõpetas 1998. aastal Berliini Vabas Ülikoolis magistrantuuri, kaitses seal väitekirja "Die Dekonstruktion und Rekonstruktion der urbanen Identität im chantischen Gebiet" ja sai magistrikraadi etnoloogias ja ajaloos. 2005. aastal lõpetas ta Halles asuvas Max Plancki Sotsiaalantropoloogia Instituudis doktorantuuri, kaitses seal samal aastal sotsiaalantropoloogias doktoritöö teemal "Reindeer, rodina and reciprocity: kinship and property relations in a Siberian village".
1993. aastal oli Aimar Ventsel Eesti Rahvamuuseumi ja Berliini Humboldti Ülikooli projekti Rural Estonia koordinaator, 1994. aastal Ajaloo Instituudi teadur, aastatel 2003–2009 Eesti Kirjandusmuuseumi folkloristika osakonna vanemteadur. Alates 2006. aastast töötas ta ühtlasi osalise tööajaga Tartu Ülikoolis lektori ja vanemteadurina ja alates 2009. aastast täiskohaga Tartu Ülikooli kultuuriteaduste ja kunstide instituudi etnoloogia vanemteadurina. Ühtlasi oli ta alates 2009. aastast Warwicki Ülikooli kaasuurija projektis Postsocialist Punk. 2015. aasta viimases kvartalis kutsuti ta lühikeseks ajaks (november-detsember) külalisprofessoriks Ammossovi-nimelisse Kirde Föderaalülikooli.
Poliitiline tegevus.
2023. aasta Riikogu valimistel kandideeris Aimar Ventsel Erakond Eesti 200 nimekirjas Riigikokku, kogus valimisringkonnas nr 1 (Haabersti, Põhja-Tallinn ja Kristiine) 164 häält ega osutunud valituks. Ta ei olnud ametlikult erakonna liige.
Alates 10. jaanuarist 2024 on ta Sotsiaaldemokraatliku Erakonna liige.
Salājs (Vestiena vald)

Salājs (läti keeles "Salāja ezers", "Salas ezers", "Salu ezers" või "Salaines ezers") on järv Lätis Madona piirkonnas Vestiena vallas.
Järve pindala on 44,4 hektarit. Keskmine sügavus on 2,9 ja maksimaalne sügavus 5,9 meetrit.
Pavel Pinigin

Pavel Pavlovitš Pinigin (jakuudi keeles Павел Павлович Пинигин; sündinud 12. märtsil 1953Tšuraptša rajoonis Jakuudi ANSV-s) on jakuudi maadleja ja treener, olümpiavõitja.
Ta võitis vabamaadluses I kergekeskkaalus 1976. aasta suveolümpiamängudel Montréalis kuldmedali. Ta on kolmekordne maailmameister (1975, 1977, 1978), Euroopa meister (1975) ja kahekordne NSV Liidu meister. Kahel korral on ta võitnud maailma karika (1976, 1977). 1993. aastal tuli ta maailmameistriks veteranide klassis.
Alates 2013. aastast on ta Sahha (Jakuutia) Vabariigi Riigikogu (Il Tümene) liige.
Haridustee ja töökäik.
Pinigin on Tšuraptša Spordiinternaatkooli kasvandik, 1966. aastast treenis tuntud treeneri Dmitri Korkini juhendamisel. Ta lõpetas 1976. aastalKiievi Riikliku Kehakultuuriinstituudi. Ta on töötanud maadlustreenerina Ukraina NSV-s, 1990. aastatel Sahha maadluskoondise riikliku treenerina ning tegutsenud rahvusvahelise kategooria tippklassi kohtunikuna.
Aastatel 1987–2009 töötas ta Sahha siseministeeriumi süsteemis. Ta on lõpetanud Venemaa Siseministeeriumi Akadeemia ja välja teeninud miilitsapolkovniku auastme.
Aastatel 2010–2011 oli ta Sahha (Jakuutia) Vabariigi kehakultuuri ja spordi riikliku komitee aseesimees. 2013. aastast kuulub ta Jakutskis asuvaSahha (Jakuutia) Vabariigi Kõrgema Spordimeisterlikkuse Kooli juhtkonda.
Isiklikku.
Pavel Pinigin võttis naiseks kirgiisitar Marija Pinigina (tutvusid 1980. aastal), kes samuti võistles Ukraina eest. Peres on kolm poega: Pavel, Timir ja Šamil. Kui pereisa tippspordi karjäär läbi sai, kolis pere Pinigini kodumaale Jakuutiasse. Elama asuti Jakutskisse. Marija suurimaks spordisaavutuseks jäi kuldmedal kergejõustikus 1976. aasta suveolümpiamängudelt Seoulist.
Voice of a Tortured Skull

"Voice of a Tortured Skull" on Norra "black metal" bändi Mayhem demo album.
Marija Pinigina

Marija Džumabajevna Pinigina, sünninimi Marija Kultšunova, (vene keeles Мария Джумабаевна Пинигина; ukraina keeles Пінігіна Марія Джумабаївна; sündinud 9. veebruaril 1958 Tšüj oblastis Kirgiisi NSV-s) on kirgiisi päritoluUkraina jaNSV Liidu kergejõustiklane ning Sahha treener, olümpiavõitja.
Ta töötab Jakutski kõrgema spordimeisterlikkuse kooli kergejõustiku vanemtreenerina. 
Ta võitis kergejõustikus naiste 4x400 m teatejooksus 1988. aasta suveolümpiamängudel Seoulis kuldmedali maailmarekordiga, mis on tänini ületamata. Maailmameistrivõistlustelt on ta saanud kolm medalit: 1983. aastal Helsingis kaks pronksmedalit ja 1987. aastal Roomas hõbemedali. 
Isiklikku.
Tema abikaasa on Pavel Pinigin. Neil on kolm poega: Pavel, Timir ja Šamil. Kui abikaasa tippsportlaskarjäär läbi sai, kolis pere Jakutskisse.
Austraalia terjer

Austraalia terjer on Austraaliast pärinev koeratõug.
"Kuigi selle tõu eelkäijateks on Suurbritanniast pärit koerad, on austraalia terjer üks väheseid terjeritõuge, kes on aretatud väljaspool Suurbritanniat. Samuti kuulub talle au olla esimeseks Austraalias aretatud tõuks."
Cheba Zahouania

 
Cheba Zahouania (araabia keeles: الشابة الزهوانية‎‎; hääldatud ka kui Chaba, sünninimega Halima Mazzi) on Alžeeria raï-muusika laulja. Ta on elanud Prantsusmaal sellest ajast, kui ta laulupartner Cheb Hasni 1994. aastal mõrvati.
Elukäik.
Halima Mazzi sündis Alžeerias Oranis 1959. aastal. Nime Chaba Zahouania all sai temast populaarne raï (hübriid folkmuusika stiil) laulja. Aastal 1986, viis aastat pärast tema karjääri algust, pälvis ta tähelepanu laulu "Khâli ya khâli" ("mu onu, oh, mu onu") laulmisega koos Cheb Hamidiga. 
1987. aasta suve jooksul Zahouania salvestas "Beraka" ('hulgus') koos Cheb Hasniga. Seda peeti provokatiivseks Alžeeria standardite järgi ja seetõttu nad said ka suure tähelepanu osaliseks. Laulu kuulsus tegi Hasni kuulsaks ja suurendas Zahouania populaarsust. Laul jäi hiljem vastuoluliseks ka kriitikute ja islami fundamendalistide jaoks, kes olid juba niigi mures raï-stiili populaarsuse pärast. 
Hasni mõrvati Oranis 29. septembril 1994. Zahouania kolis Alžeeriast Prantsusmaale. 1999. aastal naasis ta Alžeeriasse ja salvestas muusikat, sealhulgas dueti Cheb Abdouga. 2006. aastal hakkas ta laulma religioossetel teemadel, pärast kui president Abdelaziz Bouteflika kutsus ta tema esimesele palverännakule Mekasse. Kuigi talle ei meeldi poliitika, liitus ta siiski teiste raï lauljatega, et luua toetus komitee Abdelaziz Bouteflikale aastal 2009.
Lehtse Keskusehoone

Lehtse Keskusehoone koosnes enne 3 hoonest, millest 2 olid lammutamisel ja kolhoosikontor renoveeriti 2016. aasta sügisest kuni 2017. juunikuuni. Ehitati uus hoone lasteaia ja kultuurimajaga ühendamiseks. 
Keskusehoones tegutseb Lehtse Kool, lasteaed, raamatukogu, juuksur, kultuurimaja, perearst ja sotsiaaltöötaja.
Venemaa Teaduste Akadeemia audoktor

Venemaa Teaduste Akadeemia audoktor (vene keeles Доктор "honoris causa" Российской академии наук) on Venemaa Teaduste Akadeemia aunimetus, audoktor.
Venemaa Teaduste Akadeemia auprofessor

Venemaa Teaduste Akadeemia auprofessor (vene keeles Почетный профессор Российской академии наук) on Venemaa Teaduste Akadeemia aunimetus.